Je Perrins de Santens, escuiers, fais savoir à touz... que je vent, baille et quitte et delivre à la noble dame Lore... la moitié dou four de Levier qui siet sus la fontaine, et trois septures de prel en Belcham, et Richart, dit Grance, de Levier, et son meis; et à Refranche un bichet de froment et ouit souz, desquies Vuillemin, le fiz Paris, et li siens sunt rendant chescun anz à la saint Martin d’yver, et seze septures de prel, desquex les sept septures sient en la Tille et les cinc en essart Ruffin, et les doues enson le cham à la Geline, et les autres doues septures en la Coste, et Evrar et Calabrier et lour meis, et Robert, de Douve, et ses enfanz et lour mès, et quanque je oi et puis avoir ne doi à Levier, et ou terretoire de Levier, en homes, en cham, en prel et en toutes autres choses, en quelque maniere que je les y aie, pour cinquante livres d’estevenans, lesquex je ay heu et receu de ladite dame en bons deniers nombrez, tornez en mon profiz et desquex je me tien pour bien paié... En tesmoignaige de ceste chose, à ma priere et à ma requeste, li religious hons et honestes li abbes de Rosieres et li priour de Chestel-sus-Salins ont mis lours seaux pendant en ces lettres... Ce fut fait le jour de la saint Mathé, l’an Nostre Seignour qui corroit par mil CC septante et quatre.